CELEX: C2004/300/88
Language: da
Date: 2004-12-04 00:00:00
Title: Sag T-372/04: Sag anlagt den 15. september 2004 af Coopérative d'Exportation du Livre Français (C.E.L.F) mod Kommissionen for De Europæiske Fællesskaber

4.12.2004   
            
            
               DA
            
            
               Den Europæiske Unions Tidende
            
            
               C 300/45
            
         Sag anlagt den 15. september 2004 af Coopérative d'Exportation du Livre Français (C.E.L.F) mod Kommissionen for De Europæiske Fællesskaber
   (Sag T-372/04)
   (2004/C 300/88)
   Processprog: fransk
   Ved De Europæiske Fællesskabers Ret i Første Instans er der den 15. september 2004 anlagt sag mod Kommissionen for De Europæiske Fællesskaber af Coopérative d'Exportation du Livre Français (C.E.L.F), Paris, ved avocat Olivier Schmitt, som befuldmægtiget,
   Sagsøgeren har nedlagt følgende påstande:
   
               —
            
            
               Artikel 1, sidste punktum, i Kommissionens for De Europæiske Fællesskabers beslutning K(2004) 1361 af 20. april 2004 om Frankrigs støtte til Coopérative d'Exportation du Livre Français (C.E.L.F) annulleres, for så vidt som den støtte til CELF til selskabets behandling af små ordrer på fransksprogede bøger, som Frankrig har bragt i anvendelse mellem 1980 og 2001, i artikel 1, sidste punktum, kvalificeres som statsstøtte i medfør af artikel 87, stk. 1, EF.
            
         
               —
            
            
               Kommissionen for De Europæiske Fællesskaber tilpligtes til at betale 5 000,00 EUR i sagsomkostninger.
            
         Søgsmålsgrunde og væsentligste argumenter:
   Sagsøgeren modtager direkte ordrer på bøger, brochurer og andre kommunikationsbærende medier til udlandet og varetager mere generelt samtlige opgaver med henblik på at fremme fransk kultur verden over. Sagsøgeren har anført, at selskabet har modtaget forskellige former for støtte fra den franske stat til dets arbejde i almenvellets interesse. Støtten i den foreliggende sag er en driftsstøtte, som er tildelt sagsøgeren for at kompensere for merudgifterne ved behandlingen af små ordrer fra boghandlere i udlandet.
   Til støtte for søgsmålet har sagsøgeren først gjort gældende, at begrundelsen for den anfægtede beslutning er utilstrækkelig. For det andet har sagsøgeren anført, at artikel 86, stk. 2, EF og artikel 87, stk. 1, EF er tilsidesat.
   Sagsøgeren har tilføjet, at det som et selskab, der udfører en tjenesteydelse af almindelig økonomisk interesse, har fået overdraget at udføre klart afgrænsede public service- forpligtelser. Derfor falder det tildelte beløb uden for anvendelsesområdet for den form for statsstøtte, der omhandles i artikel 87, stk. 1, EF.